***Az ötödik pecsét* a Radnóti színpadán**

A *Nagyszínpadok* elnevezésű színházi fesztivál évek óta a Radnóti egyik legjobb hagyományát, az *Osztályszínpadok fesztiválját* folytatja. A kisgimnazisták esetében az évi egyszeri fellépés osztálykeretben, jellemzően tanári vezetéssel-támogatással történik, és – főként az alsóbb évfolyamokon – elsődleges pedagógia célja a közösségépítés, az együttes élmény átélése és ezen keresztül a tágabb iskolai életbe való bekapcsolódás. A nagygimnazisták viszont önállóan, saját társulatokat alakítva készülnek erre az eseményre. Természetesen itt is meghatározó a közösségi élmény, de ugyanilyen fontos a már idősebb diákok útkeresése a művészi önkifejezés és az önállóság felé. Ennek felemelő, csodálatos élményét élhettem át, amikor láttam a 10.c osztályosokból alakult **690 forint társulat** előadásában *Az ötödik pecsét*et.

 A társulat év elején kezdett bele a munkába, és rengeteg próbával, hihetetlen koncentrációval, elmélyüléssel állították színpadra a Sánta Ferenc-regényt, amelyhez inspirációt jelentett számukra Fábri Zoltán 1976-os filmadaptációja. Nem csupán próbálták a darabot, hanem szinte sorról sorra, jelentről jelenetre értelmezték a művet, belebújtak a szereplők belsejébe, hogy megértsék és hűen adják vissza motivációikat. Eközben figyelték, elemezték, segítették egymást is. Vibráló (és néhol érzelmileg igen felfokozott) közös munka és alkotás volt ez, amelyben rendezőtől a színészeken át a díszlettervezőig, koreográfusig mindenki aktívan vett részt hónapokon keresztül.

 Azt hiszem, ez az egyik nagy ereje ennek az előadásnak. De van itt még valami. Miért áldoznak 16-7 éves gimnazisták ennyi időt, energiát egy iskolai színdarabra, amelyet csak egyszer adhatnak elő? (De jó, hogy nem így lett végül!) Miért választanak egy nehéz, megrázó, de tőlük időben távoli művet? Miért bújnak bele a fejük búbjáig minden apró részletébe, háttérbe szorítva minden mást? Ahogy néztem őket, és éreztem az előadás erejét, mélyen megérintett a felismerés: ezek a fiatalok szólni akarnak hozzánk. A színpadra szegezik a tekintetünket, és foglyul ejtik a szívünket. Nagyon erős állítást tesznek, odaadják magukat teljesen a mű mondanivalójának, és nekünk, gyerekeknek és felnőtteknek meg kell hallanunk őket. Megrázó keretet ad előadásuknak az Ukrajnában zajló háború.

 A végeredmény pedig egy csodás előadás, amely egyszerre hordozza a fiatalok bátor, a kötöttségekre fittyet hányó lobogását és a színházi érzék és profizmus jeleit. Megérdemli a figyelmünket.

 Kertész Luca

(magyartanár)